****  

**TLAČOVÁ SPRÁVA** / 15. september 2014 www.asfk.sk

**CELOVEČERNÝ DEBUT MIRA REMA COMEBACK SI Z MFF CINEMATIK ODNIESOL CENU PRIMÁTORA MESTA PIEŠŤANY.**

***Asociácia slovenských filmových klubov pripravuje distribučnú premiéru celovečerného dokumentárneho debutu režiséra Mira Rema Comeback. Prví diváci na Slovensku mali možnosť vidieť film vo festivalovej predpremiére v súťaži slovenských celovečerných dokumentov na MFF Cinematik v Piešťanoch. Producentka filmu Barbara Harumová Hessová prevzala včera večer cenu primátora mesta Piešťany Rema Cicutta.
COMEBACK vstúpi do celoslovenskej distribúcie už 16. októbra 2014.***

Dlhometrážny režijný debut Mira Rema **Comeback** spracúva tému resocializácie väzňov, ktorí absolvovali tresty v jednom z najstráženejších ústavov na Slovensku – v ilavskej väznici. Dvaja recidivisti v bludnom kruhu prehodnocujú svoju minulosť. Po prepustení bojujú s realitou skutočného života. Svet okolo nich sa zmenil, no oni zostali rovnakí. Je možné nájsť cestu von? **Barbara Harumová Hessová:** *„Nakrúcali sme v ilavskej väznici, v Trenčíne a v Bratislave. Tešíme sa z toho, že sa film podarilo po šiestich rokoch výroby dokončiť. Spolupracovalo na ňom množstvo ľudí a bez ich osobného zanietenia a húževnatosti a bez účinkujúcich, ktorí boli ochotní podeliť sa o svoje osudy, by realizácia projektu nebola možná. Sme veľmi radi, že prví slovenskí diváci mohli film vidieť vo festivalovej súťaži. Z diskusie po projekcii je zrejmé, že film vzbudzuje veľký záujem a otvára množstvo spoločenských otázok. Ponúka zamyslenie sa nad zložitou problematikou recidívy, rodinných vzťahov, nad stavom súdnictva a nastoľuje otázku pocitu viny a trestu. Veríme, že sa nám filmom podarí osloviť ďalších divákov a nastoliť nové otázky o stave našej spoločnosti. “*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Premiéra v SR: 16. október 2014**
**Distribúcia v SR:** Asociácia slovenských filmových klubov  **Oficiálna webstránka filmu:** www.comebackmovie.sk
**Kontakt pre médiá:** Eva Rebollo / rebollo@asfk.sk

Film vznikol v koprodukcii AH production, RTVS a VŠMU. Realizáciu a distribúciu filmu finančne podporili Audiovizuálny fond a Ministerstvo kultúry SR.